A TANÁCS HATÁROZATA
(2006. március 13.)
a 2001/507/EK és a 2001/509/EK határozatnak az ENSZ Európai Gazdasági Bizottságának az újrafutózott gumiabroncsokról szóló 109. és 108. számú rendelete kötelező erejűvé tételének céljából történő módosításáról
(2006/443/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához („1958. évi felülvizsgált megállapodás”) való csatlakozásáról (1) szóló, 1997. november 27-i 97/836/EK tanácsi határozatra és különösen annak 3. cikkének (3) bekezdésére, 4. cikke (2) bekezdésének második francia bekezdésére és 4. cikke (4) bekezdésére,
tekintettel a Bizottság javaslatára,
tekintettel az Európai Parlament hozzájárulására (2),
mivel:
(1)
A 109. és 108. számú ENSZ-EGB-rendeletek a gumiabroncsok újrafutózásával szemben támasztott harmonizált követelményekhez és magasabb szintű biztonsághoz és környezetvédelemhez vezetnek. Lehetővé teszik az újrafutózott gumiabroncsok szabad áramlását.
(2)
A 97/836/EK határozattal az Európai Közösség szerződő félként csatlakozott az ENSZ-EGB 1958. évi felülvizsgált megállapodásához. A 2001/507/EK (3) és a 2001/509/EK (4) határozattal a Közösség csatlakozott a 109. számú, illetve a 108. számú ENSZ-EGB-rendelethez. Az ezekhez a rendeletekhez történő csatlakozással a Közösség kötelezte magát, hogy elfogadja ezeket a közösségi jog alternatívájaként, az 1958. évi felülvizsgált megállapodás 2. és 3. cikke rendelkezéseinek megfelelően. Ugyanakkor a 97/836/EK határozat 4. cikkének (4) bekezdése értelmében ezeknek az előírásoknak a kötelező jellegű alkalmazásához egy ilyen értelmű rendelkezést kell megállapítani a közösségi jogban.
(3)
A szükséges szabályozás korlátozott hatókörére való tekintettel, nem lenne helyénvaló a két rendelet kötelező alkalmazásáról egy irányelv elfogadásával gondoskodni, amint azt a 2001/507/EK és a 2001/509/EK határozat előrevetítette.
(4)
A 2001/507/EK és a 2001/509/EK határozatot ennek megfelelően módosítani kell,
A KÖVETKEZŐKÉPPEN HATÁROZOTT:
1. cikk
A 2001/507/EK határozat a következőképpen módosul:
1.
Az egyetlen cikk helyébe a következő cikk lép:
„Egyetlen cikk
Az Európai Közösség csatlakozik az Egyesült Nemzetek Európai Gazdasági Bizottságának a haszongépjárművek és pótkocsijuk újrafutózott gumiabroncsai gyártásának jóváhagyásáról szóló 109. számú rendeletéhez.
2006. szeptember 13-tól a mellékletben közzétett 109. számú rendelete rendelkezései alkalmazandók kötelező feltételként az e rendelet hatálya alá tartozó újrafutózott gumiabroncsok Közösségben történő forgalomba hozatalára.”
2.
Az ENSZ-EGB 109. számú, a 2001/507/EK határozathoz csatolt szövege helyébe e határozat I. mellékletének szövege lép.
2. cikk
A 2001/509/EK határozat a következőképpen módosul:
1.
Az egyetlen cikk helyébe a következő cikk lép:
„Egyetlen cikk
Az Európai Közösség csatlakozik az Egyesült Nemzetek Európai Gazdasági Bizottságának a gépjárművek és pótkocsijaik számára újrafutózott gumiabroncsok gyártásának jóváhagyására vonatkozó 108. számú rendeletéhez.
2006. szeptember 13-tól a mellékletben közzétett 108. számú rendelet rendelkezései alkalmazandók kötelező feltételként az e rendelet hatálya alá tartozó újrafutózott gumiabroncsok Közösségben történő forgalomba hozatalára.”
2.
Az ENSZ-EGB 108. számú, a 2001/509/EK határozathoz csatolt szövege helyébe e határozat II. mellékletének szövege lép.
Kelt Brüsszelben, 2006. március 13-án.